มันนี่ทูเดย์
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า
29 ต.ค. 2565

ออมสินจัดกิจกรรม 5 ธ.ค.
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารได้จัดกิจกรรมเนื่องในวันคล้ายวันพระบรมราชสมภพ และครบ 50 วันแห่งการเสด็จสวรรคตพระบาทสมเด็จพระปรมินทรมหาภูมิพลอดุลยเดช ในวันที่ 5 ธ.ค. 2559 ที่สำนักงานใหญ่ และในช่วงเย็น เวลา 16.00 น. ธนาคารออมสิน สำนักราชดำเนิน ได้จัดนิทรรศการ “ตามรอยเสด็จฯ ประเทศสวิตเซอร์แลนด์” พร้อมทั้งมีการแจกกระปุกออมสินครองราชย์ 70 ปี พระบาทสมเด็จพระปรมินทรมหาภูมิพลอดุลยเดช 49,999 ใบ 
ธปท.ร่วมมือฮ่องกงด้านไซเบอร์
นางฤชุกร สิริโยธิน รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) ได้ร่วมลงนามในบันทึกข้อตกลงกับนายแฟรงก์ ตอง ประธานเจ้าหน้าที่บริหารสถาบันพัฒนาเทคโนโลยีและวิทยาศาสตร์ประยุกต์ฮ่องกง (Hong Kong Applied Science and Technology Research Institute หรือ ASTRI) เพื่อสร้างความร่วมมือด้านการรักษาความมั่นคงปลอดภัยทางไซเบอร์และเทคโนโลยีทางการเงิน (ฟินเทค) เป็นเวลา 3 ปี โดย ASTRI เป็นองค์กรที่จัดตั้งโดยรัฐบาลฮ่องกง มีทีมงานวิจัยและพัฒนาที่มีความเชี่ยวชาญด้านไซเบอร์และฟินเทค
ทุนสำรองฯ ลด 1,500 ล้านเหรียญสหรัฐ 
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ณ วันที่ 25 พ.ย. อยู่ที่ 1.757 แสนล้านเหรียญสหรัฐ หรือประมาณ 6.266 ล้านล้านบาท ลดลง 1,500 ล้านเหรียญสหรัฐ หรือประมาณ 5.36 หมื่นล้านบาท หากคิดอัตราแลกเปลี่ยนถัวเฉลี่ยของ ธปท.ที่ 35.70 บาท/เหรียญสหรัฐ จากสัปดาห์ก่อนหน้าที่มี 1.772 แสนล้านเหรียญสหรัฐ หรือประมาณ 6.306 ล้านล้านบาท ส่วนฐานะซื้อเงินตราต่างประเทศล่วงหน้าสุทธิอยู่ที่ 2.28 หมื่นล้านเหรียญสหรัฐ เพิ่มขึ้นจากสัปดาห์ก่อนที่มี 2.16 หมื่นล้านเหรียญสหรัฐ ส่งผลให้ทุนสำรองฯ สุทธิของไทยในปัจจุบันอยู่ที่ 1.985 แสนล้านเหรียญสหรัฐ